
PARLAMENTUL ROMÂNIEI

CAMERA DEPUTAŢILOR

	COMISIA  JURIDICĂ, DE DISCIPLINĂ ȘI IMUNITĂȚI

	                                                                               Bucureşti, 8 septembrie 2026
                                                                               Plx 549/2026
                                                                               Nr. 7c-13/732


AVIZ

asupra 
Propunerii legislative pentru modificarea şi completarea Legii nr.141/2025 privind unele măsuri fiscal-bugetare
       În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină și imunități a fost sesizată, spre dezbatere şi avizare, cu propunerea legislativă pentru modificarea şi completarea Legii nr.141/2025 privind unele măsuri fiscal-bugetare, înregistrată cu nr. 7c-13/732/2026 din 2 septembrie 2026.
        Senatul,  în calitate  de primă  Cameră  sesizată,  a respins propunerea legislativă în ședința din  27 iulie 2026.

        Potrivit dispozițiilor art. 75 din Constituţia României, republicată, şi ale art. 92 alin. (9) din Regulamentul Camerei Deputaților, republicat, cu modificările ulterioare, Camera Deputaților este Cameră decizională. 
       Propunerea legislativă are ca obiect de reglementare modificarea şi completarea art.III din Legea nr.141/2025, în sensul prorogării termenului-limită până la care o persoană fizică, în mod individual sau în comun cu altă persoană fizică ori mai multe asemenea persoane, poate achiziţiona o locuinţă cu cota redusă de TVA de 9%. Astfel, este propusă o prelungire, de la data de 31 iulie 2026, până la expirarea unui termen de 30 de zile de la data publicării în Monitorul Oficial al României, Partea I a ordinului directorului general al Agenţiei Naţionale de Cadastru şi Publicitate Imobiliară privind constatarea reluării integrale, la nivel naţional, a funcţionarii serviciilor informatice administrate de ANCPI, necesare în vederea autentificării actelor de transfer al dreptului de proprietate şi efectuării operaţiunilor de publicitate imobiliară ori, după caz, 30 de zile de la data intrării în vigoare a prezentei iniţiative (pentru situaţia în care remedierea deficienţelor ar interveni anterior datei intrării în vigoare a acestei iniţiative legislative).
       Potrivit prevederilor art. 62 din Regulamentul Camerei Deputaților, republicat, cu modificările ulterioare, Comisia juridică, de disciplină și imunități a dezbătut iniţiativa legislativă în şedința din data de  8 septembrie 2026.
       Membrii Comisiei au examinat inițiativa legislativă supusă avizării, expunerea de motive, avizul favorabil al Consiliului Legislativ, avizul favorabil al Consiliului Economic și Social avizul favorabil al Consiliului fiscal și punctul de vedere negativ al Guvernului României.
       În urma dezbaterilor s-a hotărât, cu majoritate de voturi, avizarea negativă a inițiativei legislative, în forma transmisă Comisiei juridice, de disciplină și imunități.
       Propunerea legislativă face parte din categoria legilor ordinare.
               PREŞEDINTE,                          

           SECRETAR,
   Prof. Univ.  Liviu-Bogdan CIUCĂ   

            Petre-Emanoil NEAGU
 Consilier  parlamentar,
 Andrada Armencea

